## บัลเบร์เด้ซูฮกเมสซี่ทำให้แปลกใจเสมอ

### เอร์เนสโต้ บัลเบร์เด้ นายใหญ่ บาร์เซโลน่า ออกโรงสรรเสริญ ลิโอเนล เมสซี่ กองหน้าคนเก่งว่าสร้างเซอร์ไพรส์ได้อยู่ตลอดเวลา หลังจากที่ เมสซี่ ยิงลูกเรียดตอนได้ฟรีคิกในเกมที่ "อาซูลกราน่า" เอาชนะ คิโรน่า 6-1 พร้อมชี้ ลูกยิงแบบนี้ทำได้ยากมาก

ในนาทีที่ 36 ของนัดดังกล่าว ซึ่งเป็นตอนที่ บาร์เซโลน่า นำอยู่ 2-1 นั้น เจ้าถิ่นมาได้ลูกฟรีคิก และ เมสซี่ ก็รับหน้าที่สังหาร โดยนักเตะ คิโรน่า กระโดดกันเต็มที่เพราะคิดว่าอีกฝ่ายจะปั่นให้มันลอยข้ามกำแพง แต่กลายเป็นว่าแข้งทีมชาติอาร์เจนตินาเลือกยิงเรียดแทนจนทำให้บอลเข้าประตูไป ซึ่งมันถือเป็นลูกที่สองของหัวหอกวัย 30 ปีในนัดนี้ด้วย

"มันเป็นเรื่องยากนะที่จะทำตัวให้คุ้นเคยกับสิ่งที่เขาทำ โดยเฉพาะอย่างยิ่งกับการที่เรากำลังพูดถึงนักเตะที่เราพร่ำบอกว่าเราเห็นเขาทำมาทุกอย่างแล้ว แต่สุดท้าย เมสซี่ ก็จะทำให้คุณแปลกใจอยู่เสมอ เราต่างก็คิดว่าเขาจะยิงข้ามกำแพงยังไง แต่เขาก็เลือกยิงเรียดแทน คุณอาจจะคิดว่ามันเป็นเรื่องง่ายๆ เลโอ ทำให้มันดูเป็นเรื่องง่ายๆ แต่ที่จริงแล้วมันไม่ง่ายเลย" บัลเบร์เด้ ระบุ