## ยอดมนุษย์! เมสซี่สร้างสถิติเพิ่มอีก 2 เกมถล่มคิโรน่า

### ลิโอเนล เมสซี่ ดาวยิง บาร์เซโลน่า สร้างสถิติใหม่ได้ 2 อัน จากเกมที่ช่วยให้ทีมชนะ คิโรน่า 6-1 ประกอบด้วยการทำแอสซิสต์รวมได้มากที่สุดตลอดกาลใน ลา ลีกา และการทำประตูใส่คู่แข่งได้หลายทีมที่สุดของลีกสูงสุดแดนกระทิงดุ

หลังจากทีมเยือนขึ้นนำไปแบบสุดช็อกตั้งแต่นาทีที่ 3 จาก ปอร์ตู เจ้าถิ่นก็ตีเสมอได้อย่างรวดเร็วจากจังหวะที่ เมสซี่ ผ่านบอลให้ หลุยส์ ซัวเรซ ทำประตูได้ ซึ่งนี่นับเป็นการแอสซิสต์ครั้งที่ 148 ตลอดการเล่นในลีกสูงสุดของแดนกระทิงดุของดาวเตะชาวอาร์เจนไตน์ ส่งผลให้เป็นเขาคนที่ทำแอสซิสต์รวมได้สูงที่สุดตลอดกาลของ ลา ลีกา แบบเดี่ยวๆ แล้ว หลังจากก่อนหน้านี้ครองสถิติดังกล่าวร่วมกับ มีเชล อดีตแข้ง เรอัล มาดริด ที่จำนวน 147 หน

นอกจากนี้ เมสซี่ ยังสร้างสถิติทำประตูใส่คู่แข่งได้หลายทีมที่สุดในประวัติศาสตร์ของ ลา ลีกา ด้วย หลังจากเขาทำได้ 2 ประตูในเกมนี้จนทำให้ คิโรน่า เป็นทีมที่ 36 ในลีกสูงสุดของสเปนที่โดนแข้งทีมชาติอาร์เจนตินาเจาะตาข่าย โดยก่อนหน้านี้เขาครองสถิติร่วมกับ ราอูล กอนซาเลซ ตำนานดาวยิง เรอัล มาดริด และ อาริตซ์ อาดูริซ หัวหอก แอธเลติก บิลเบา ที่จำนวน 35 ทีม

ขณะเดียวกัน ชัยชนะเมื่อวันเสาร์ที่ผ่านมาก็ทำให้ บาร์เซโลน่า ทาบสถิติไม่แพ้ใครติดต่อกันนานที่สุดต่อ 1 ฤดูกาลของ ลา ลีกา ได้เช่นกัน ที่จำนวน 32 นัด โดยผู้ที่เคยครองสถิติดังกล่าวแบบเดี่ยวๆ คือ เรอัล โซเซียดาด ซึ่งทำเอาไว้ในฤดูกาล 1979-80

ทั้งนี้ เอร์เนสโต้ บัลเบร์เด้ เทรนเนอร์ บาร์เซโลน่า ยังทำให้ "อาซูลกราน่า" สร้างสถิติไม่แพ้ติดต่อกันนานที่สุดต่อ 1 ซีซั่นในประวัติศาสตร์ของสโมสรได้ด้วย หลังจากก่อนหน้านี้ครองสถิติร่วมกับทีมชุดฤดูกาล 2010-11 ซึ่งกุมบังเหียนโดย โจเซป กวาร์ดิโอล่า ที่จำนวน 31 นัด